El Casal Jove del Port de Sagunt albergarà la jornada de clausura de la sèrie documental sobre la Guerra Civil al municipi
19 de febrer 2025

![](/media/hgif4pgy/cartel-clausura_page-0001_c.jpg?width=449&height=635&mode=max)

La sèrie documental _La Guerra Civil a Sagunt_, coproduïda per l'àrea de Memòria Històrica i Democràtica i el Gabinet de Comunicació de l'Ajuntament, tancarà el seu cicle després de la publicació del seu últim capítol, el pròxim 1 de març en el Casal Jove del Port de Sagunt en el marc d'una jornada que portarà com a lema _Transmetre la història_.

Esta cita, que servirà com a clausura del procés de publicació dels huit capítols dels quals consta la sèrie documental, arrancarà a les 10 hores amb la benvinguda i presentació a càrrec del regidor de Memòria Històrica i Democràtica, Roberto Rovira, i el president d'Esfera Morvedre i director de la sèrie, Juanfran Gómez.

A això li seguiran diverses ponències: _Enseñar la Guerra Civil en Secundaria: entre la realidad y el deseo_, a càrrec d'Antonio Ortiz de l'IES María Moliner, en primer lloc; _La importància dels centres d’interpretació i els conjunts memorials de la Guerra Civil: arqueologia, memòria i pedagogia_, per Lara Cardona, del conjunt memorial Línia XYZ d'Almenara; al que seguirà una entrevista a Cristina Durán i Miguel Ángel Giner, autors del còmic _María La Jabalina_; i finalment _Conéixer la història a través del pòdcast_, de Xavier Martínez, director d'Arkana Mitjana Entertainment.

Al migdia s'inaugurarà l'exposició _Materiales para un documental: La Guerra Civil a Sagunt_, i a continuació, a les 12.30 hores es desenvoluparà la taula redona _La Guerra Civil a Sagunt_, en la qual participaran Antonio Ortiz, Lara Cardona, Carme Antoni i Juanfran Gómez.

La sèrie documental _La Guerra Civil a Sagunt_ es pot visionar de manera totalment gratuïta en el [canal oficial de YouTube de l'Ajuntament de Sagunt](https://www.youtube.com/channel/UCNKihrcDrlEh_U_xBmYXKNA), on les persones usuàries podran trobar la [llista de reproducció amb tots els capítols](https://www.youtube.com/playlist?list=PLIPdFpO6_DP0j6LTrvw8D9aGeVCS-Mo6S) a la seua disposició.

La direcció, idea, guió i coordinació de la sèrie ha sigut a càrrec de Juanfran Gómez; la direcció tècnica, de José Luis Lozano Redondo; l'edició i postproducció, de Lucas Gallego García i Francisco Valls Sánchez, els qui també han realitzat les gravacions junt amb periodistes d'equips anteriors del Gabinet de Comunicació. La música original i el seu muntatge són de Rafael Doménech. L'equip d'investigació ha estat format per José Ángel Baños, Eduardo Bravo, José Ramón Carbonell i Juanfran Gómez.

*   [](http://www.facebook.com/sharer.php?u=https://aytosagunto.es/va/actualitat/el-casal-jove-del-port-de-sagunt-albergara-la-jornada-de-clausura-de-la-serie-documental-sobre-la-guerra-civil-al-municipi/ "Facebook")
*   [](http://twitter.com/share?url=https://aytosagunto.es/va/actualitat/el-casal-jove-del-port-de-sagunt-albergara-la-jornada-de-clausura-de-la-serie-documental-sobre-la-guerra-civil-al-municipi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-casal-jove-del-port-de-sagunt-albergara-la-jornada-de-clausura-de-la-serie-documental-sobre-la-guerra-civil-al-municipi/ "Linked In")
*   [](mailto:?body=https://aytosagunto.es/va/actualitat/el-casal-jove-del-port-de-sagunt-albergara-la-jornada-de-clausura-de-la-serie-documental-sobre-la-guerra-civil-al-municipi/)